รัฐบาลไทย-ข่าวทำเนียบรัฐบาล-มหาดไทย ผนึกกำลังทุกภาคส่วน รวมใจภักดิ์ เปิดสถานีจัดเก็บผักตบชวา (ลุ่มแม่น้ำเจ้าพระยา) เพื่อเฉลิมพระเกียรติสมเด็จพระเจ้าอยู่หัว เนื่องในโอกาสวันเฉลิมพระชนมพรรษา 28 กรกฎาคม 2560
วันพฤหัสบดีที่ 27 กรกฎาคม 2560
มหาดไทย ผนึกกําลังทุกภาคส่วน รวมใจภักดิ์ เปิดสถานีจัดเก็บผักตบชวา (ลุ่มแม่น้ําเจ้าพระยา) เพื่อเฉลิมพระเกียรติสมเด็จพระเจ้าอยู่หัว เนื่องในโอกาสวันเฉลิมพระชนมพรรษา 28 กรกฎาคม 2560
มหาดไทย ผนึกกําลังทุกภาคส่วน รวมใจภักดิ์ เปิดสถานีจัดเก็บผักตบชวา (ลุ่มแม่น้ําเจ้าพระยา) เพื่อเฉลิมพระเกียรติสมเด็จพระเจ้าอยู่หัว เนื่องในโอกาสวันเฉลิมพระชนมพรรษา 28 กรกฎาคม 2560
วันนี้ (27 ก.ค. 60) 14.00 น. ณ บริเวณวัดกร่าง ตําบลบางกระบือ อําเภอสามโคก จังหวัดปทุมธานี นายกฤษฎา บุญราช ปลัดกระทรวงมหาดไทย เป็นประธานเปิดสถานีจัดเก็บผักตบชวา (ลุ่มแม่น้ําเจ้าพระยา)เพื่อเฉลิมพระเกียรติสมเด็จพระเจ้าอยู่หัว เนื่องในโอกาสวันเฉลิมพระชนมพรรษา 65 พรรษา 28 กรกฎาคม 2560 ซึ่งสถานีจัดเก็บผักตบชวาดังกล่าว จัดตั้งขึ้นภายใต้ความร่วมมือของ 3 หน่วยงานหลัก ประกอบด้วย กรมโยธาธิการและผังเมือง กรมชลประทาน และกรมเจ้าท่า เพื่อใช้เป็นสถานีในการกําจัดผักตบชวาในพื้นที่ลุ่มแม่น้ําเจ้าพระยา
นายกฤษฎา บุญราช ปลัดกระทรวงมหาดไทย เปิดเผยว่าปัจจุบันปัญหาผักตบชวาเป็นอีกปัญหาหนึ่งที่สร้างความเดือดร้อนและส่งผลกระทบต่อการดําเนินชีวิตของประชาชนเป็นอย่างมาก โดยเฉพาะปัญหาผักตบชวาที่เกิดขึ้นในแม่น้ําสายหลักในลุ่มน้ําภาคกลางตอนล่าง ได้แก่ แม่น้ําท่าจีน แม่น้ําน้อย แม่น้ําบางปะกง แม่น้ําลพบุรี แม่น้ําแม่กลอง แม่น้ําป่าสัก และแม่น้ําเจ้าพระยา โดยผักตบชวาจะไหลตามกระแสน้ําขึ้นและน้ําลง และจะไหลมารวมกันจนเกิดการสะสมอยู่ในบริเวณตอม่อสะพานข้ามแม่น้ําทําให้ส่งผลกระทบต่อการระบายน้ํา การสัญจรทางน้ํา การคมนาคมขนส่ง และการท่องเที่ยวเป็นอย่างมาก จากผลการสํารวจปริมาณผักตบชวาทั่วประเทศขณะนี้มีมากถึง 7.4 ล้านตัน (ข้อมูล ณ วันที่ 26 ก.ค. 60) รัฐบาลจึงให้ความสําคัญต่อการแก้ไขปัญหาดังกล่าว ประกอบกับ ข้อสั่งการในที่ประชุมคณะกรรมการอํานวยการบูรณาการเพื่อแก้ไขปัญหาผักตบชวา ซึ่งมีพลเอกประวิตร วงษ์สุวรรณ รองนายกรัฐมนตรี เป็นประธาน ได้เห็นชอบให้แบ่งพื้นที่ความรับผิดชอบในการกําจัดผักตบชวา โดยแหล่งน้ําปิดทั่วไป และแหล่งน้ําเชื่อมโยง มอบหมายให้ท้องถิ่นเจ้าของแหล่งน้ํารับผิดชอบ ส่วนแหล่งน้ําเปิด (ลุ่มน้ําภาคกลางตอนล่าง) มอบหมายให้ กรมโยธาธิการและผังเมือง กรมชลประทาน และกรมเจ้าท่า เป็นหน่วยงานหลักรับผิดชอบดําเนินการบูรณาการแก้ไขปัญหาร่วมกัน โดยมีหน่วยงานทหารสนับสนุนกําลังพลและเครื่องจักรกล รวมทั้งภาคเอกชนและภาคประชาชนเข้ามามีส่วนร่วม ในรูปแบบ “ประชารัฐ” เพื่อร่วมกันในการแก้ไขปัญหาผักตบชวาให้เกิดความยั่งยืน
สําหรับการดําเนินงานที่ผ่านมา กรมโยธาธิการและผังเมือง ได้ร่วมกับภาคีเครือข่าย ในการแก้ไขปัญหาผักตบชวา ตามมาตรการปราบปราม (เก็บใหญ่) และ มาตรการป้องกัน (เก็บเล็ก) มาอย่างต่อเนื่อง รวมทั้งการใช้วิธีติดตั้งทุ่นลอยเพื่อดักผักตบชวาและเก็บทิ้ง โดยกรมโยธาธิการและผังเมือง ได้มีการสํารวจและคัดเลือกพื้นที่ เพื่อทําการทดลองใช้ทุ่นลอยดักผักตบชวา จํานวน 2 แห่ง ได้แก่ แม่น้ําแม่กลอง บริเวณสะพานกอบกุล อําเภอเมือง จังหวัดราชบุรี และ แม่น้ําท่าจีน บริเวณสะพานวัดบางไผ่นารถ อําเภอบางเลน จังหวัดนครปฐม ซึ่งได้ผลเป็นที่น่าพอใจ การจัดเก็บผักตบชวามีความสะดวก รวดเร็ว สามารถประหยัดงบประมาณค่าขนส่งผักตบชวาไปทิ้งได้ ซึ่งถือว่าเป็นวิธีกําจัดผักตบชวาที่มีประสิทฺธิภาพ จึงได้นําวิธีการดังกล่าวไปขยายผลยังลุ่มแม่น้ําเจ้าพระยา โดยการจัดตั้งสถานีจัดเก็บผักตบชวาที่บริเวณสะพานข้ามแม่น้ําเจ้าพระยา ระหว่างอําเภอสามโคก จังหวัดปทุมธานี กับอําเภอบางไทร จังหวัดพระนครศรีอยุธยา ขึ้นอีกแห่งหนึ่ง โดยกรมโยธาธิการและผังเมือง กรมชลประทาน สนับสนุนเครื่องจักรกลและอุปกรณ์พร้อมเจ้าหน้าที่จัดเก็บผักตบชวา และหน่วยงานทหารในพื้นที่สนับสนุนกําลังพล องค์กรปกครองส่วนท้องถิ่นและภาคเอกชน ร่วมกันสนับสนุนแรงงาน เพื่อบูรณาการในการเร่งกําจัดผักตบชวาในพื้นที่รับผิดชอบของกรมเจ้าท่าร่วมกัน จากนั้นจะส่งมอบสถานีฯ แห่งนี้ให้กรมเจ้าท่ารับผิดชอบดูแลต่อไป
ปัจจุบันกรมโยธาธิการและผังเมือง ได้จัดตั้งสถานีจัดเก็บผักตบชวาแล้ว 4 แห่ง ได้แก่ 1.สถานีสะพานวัดบางไผ่นารถ อําเภอบางเลน จังหวัดนครปฐม (แม่น้ําท่าจีน) 2.สถานีสะพานทรงคะนอง อําเภอสามพราน จังหวัดนครปฐม (แม่น้ําท่าจีน) 3.สถานีวัดเทียนดัด อําเภอสามพราน จังหวัดนครปฐม (แม่น้ําท่าจีน) และ 4.สถานีสะพานกอบกุล อําเภอเมืองราชบุรี จังหวัดราชบุรี (แม่น้ําแม่กลอง)
ปลัดกระทรวงมหาดไทย กล่าวเพิ่มเติมว่าการเปิดสถานีจัดเก็บผักตบชวาในครั้งนี้ ดําเนินการภายใต้ความร่วมมือของทุกภาคส่วน ประกอบด้วยหน่วยงานทั้งภาครัฐ ภาคเอกชน และพี่น้องประชาชน จํานวนประมาณ 1,000 คนที่มีส่วนร่วมและเห็นถึงความสําคัญของการแก้ไขปัญหาผักตบชวาให้เกิดผลอย่างเป็นรูปธรรมและยั่งยืน เพื่อเป็นการเฉลิมพระเกียรติสมเด็จพระเจ้าอยู่หัว เนื่องในโอกาสวันเฉลิมพระชนมพรรษา 65 พรรษา 28 กรกฎาคม 2560 เพื่อถวายพระพรชัยมงคล และถวายเป็นพระราชกุศล ด้วยสํานึกในพระมหากรุณาธิคุณที่ทรงมีต่อปวงชนชาวไทยนานัปการ.
ครั้งที่ 104/2560